Katrín Sif Sigurgeirsdóttir , Ragnar Þór Ingólfsson , Sólveig Anna Jónsdóttir og Vilhjálmur Birgisson skrifa 24. september 2018 17:07 Við undirrituð mótmælum harðlega þeim aðgerðum sem stjórn Icelandair hyggst ráðast í gegn flugfreyjum og flugþjónum sem starfa hjá fyrirtækinu . Í ljósi þess að stjórn félagsins hefur á síðastliðnum tveimur árum greitt hluthöfum rúman 1,3 milljarð í arð vekur það furðu að ráðast eigi að atvinnuöryggi þeirra sem gert hafa rekstur fyrirtækisins mögulegan ; þeim sem unnið hafa vinnuna , með því að banna hlutastörf . Hvernig væri að stjórnendur félagsins byrjuðu á því að axla ábyrgð á stöðu þeirri sem komin er upp hjá Icelandair með því að afsala sér ofurlaunum og kaupaukagreiðslum , upphæðum sem eru margföld laun vinnuaflsins á íslenskum vinnumarkaði ? Kapítalísk græðgisvæðing býr til efnahagslegan óstöðugleika , ekki kröfur vinnuaflsins um sanngirni , það hefur sagan kennt okkur og því fordæmum við að ráðist skuli með þessum hætti að hagsmunum starfsfólks Icelandair . Við lýsum yfir samstöðu með flugfreyjum og flugþjónum í baráttu þeirra fyrir virðingu og réttlæti . Við hvetjum aðra til að gera slíkt hið sama . Með baráttukveðju , Sólveig Anna Jónsdóttir , formaður Eflingar – stéttarfélags Katrín Sif Sigurgeirsdóttir , formaður kjaranefndar Ljósmæðrafélags Íslands Vilhjálmur Birgisson , formaður Verkalýðsfélags Akraness Ragnar Þór Ingólfsson , formaður VR .